Llíria inicia les obres d'accés a Puig i Lis i a l'entorn del Parc de Sant Vicent
05 de octubre de 2021

L'Ajuntament de Llíria ha iniciat les obres per a construir el nou accés a la urbanització de Puig i Lis i a l'entorn del Parc de Sant Vicent. L'alcalde de la localitat, Joanma Miguel, el regidor de Mobilitat Sostenible, Paco García, i els tècnics municipals i de l'empresa constructora han visitat l'estat d'execució dels treballs, que mantindran el pas per als vianants del camí a Sant Vicent, crearan un nou tram de carril bici i habilitaran una rotonda per a connectar El Prat amb les diferents urbanitzacions.

Segons ha indicat el primer edil, “estos treballs permetran millorar l'accessibilitat per a les zones residencials del municipi, ja que comptaran amb un nou accés que connectarà directament amb la carretera de Marines-Olocau CV-25”. Les obres contemplen una inversió total de 345.000 euros.

Tal com ha explicat el responsable de Mobilitat Sostenible, Paco García, “este projecte és una vella reivindicació dels veïns que resideixen habitualment en esta zona del municipi, ja que tenien com a únic punt d'accés pavimentat el pas pel polígon de Rascanya, la qual cosa els obligava a realitzar una marrada de més de 1,5 quilòmetres per a accedir als seus habitatges”.

“Davant esta necessitat, l'Àrea de Mobilitat Sostenible de l'Ajuntament va redactar i va licitar estes obres, per a seguir amb les seues polítiques per a la millora de l'accessibilitat a les urbanitzacions del terme municipal”, ha manifestat García.

Està previst que estes obres s'executen en un termini de cinc mesos, i estiguen finalitzades a principis de l'any 2022. Durant este període, l'accés a les urbanitzacions a través del camí de terra romandrà tallat al trànsit.